ལས་ཀྱི་འབྲས་བུ་འདི་དག་ནི་མངོན་སུམ་དུ་བལྟར་ཡོད་པ་ཞིག་སྟེ།གོང་དུ་བཤད་པ་བཞིན་བཤན་པས་ལག་པ་ཡ་གཅིག་གིས་སངས་རྒྱས་ལ་ཐལ་མོ་སྦྱར་ཞིང་དད་བཞིན་དུ་ཤི་བས་དེའི་རྣམ་སྨིན་ཕག་ཏུ་སྐྱེས་ཀྱང་ལག་པ་ཡ་གཅིག་མིའི་ལག་པར་གྱུར་པ་དང༌།སྲོག་གི་འཇིགས་པ་ལས་ཐར་བར་གྱུར་པ་དང༌།ཆིན་རྒྱལ་རབས་ཀྱི་སྐབས་སུ་ཟི་ཁྲོན་ཁྲིན་ཏུའུ་གྲོང་ཁྱེར་གྱི་ཉེ་འགྲམ་པའོ་ཀྭང་སི་སྟེ་ནོར་འོད་གླིང་གི་གྲྭ་པ་ཞིག་གི་དྲུང་དུ་སྦྱིན་བདག་ཅིག་གིས་གསེར་དང་དངུལ་བུམ་པ་གང་ཕུལ་ཏེ།འདི་གཉུག་མར་གནས་པའི་དགེ་འདུན་པ་དག་ལ་འཚོ་བ་ཡིན་ཟེར།གྲྭ་པས་མལ་ཁྲིའི་འགྲམ་ལ་འཇོག་ཏུ་བཅུགརང་ཉིད་གཞན་དུ་སོང་ནས་མཚན་མོ་སླར་ལོག་སྟེ་ཉལ་བའི་ཚེ་མལ་ཁྲིའི་འོག་གི་བང་ལེབ་ཆག་སྟེ་བུམ་པ་བང་ལེབ་ཀྱི་འོག་ཏུ་ལྷུང༌།གྲྭ་བས་དེར་གསེར་ཡོད་པ་བརྗེད་པར་གྱུར།པང་ལེབ་སླར་འཆོས་པའི་ཚེ་ནའང་མ་མཐོང་བས་གཉུག་མར་གནས་པ་རྣམས་ཀྱི་ལོངས་སྤྱོད་ལ་གནོད་པར་གྱུར།གྲྭ་པ་དེ་ཉིད་ཤི་རྗེས་ལོ་འགའ་ཞིག་ནས་ཉིན་གཅིག་མ་ཧེ་ཞིག་དགོན་པར་འོངས་ཏེ་ཤར་རེ་སྔོན་གྱི་གྲྭ་པའི་ཁང་པའི་ནང་དུ་ཕྱིན་ནས་ངུ་ཞིང་པང་ལེབ་སྟེང་དུ་ལག་རྡེབ་བྱས།པང་ལེབ་རྭས་བརྡེགས་དེ་བཅག་པས་འོག་ན་གསེར་དངུལ་གྱི་བུམ་པ་དེ་ཡོད་པར་མཐོང༌།ཐམས་ཅད་ཡ་མཚན་ཏེ་ཞིབ་ཏུ་བལྟས་པས་མ་ཧེ་དེའི་རྭ་ངོས་ན་སྔོན་གྱི་གྲྭ་པ་དེའི་མིང་གསལ་བར་དོད་ཡོད།ཀུན་སྐྲག་ཅིང་སྙིང་རྗེ་ནས་མ་ཧེ་ཉོས་ཏེ་དགོན་པར་བཞགཕྱིས་སུ་ཤི་ཚེ་རྭ་དེ་བླངས་ནས་ཉར་ཚགས་བྱས་ཏེ་ལོ་རེ་བཞིན་དགོན་པའི་རྒྱུ་རྫས་རྩིས་སྤྲོད་བྱེད་པའི་ཚེ་ཐམས་ཅད་ལ་རྭ་དེ་བསྟན་ནས་དགེ་འདུན་གྱི་ནོར་རྫས་ལ་བག་ཡོད་བྱ་དགོས་པའི་བསླབ་བྱ་བྱེད་དོ།རྭ་འདི་རིག་གནས་གསར་བརྗེའི་སྐབས་བརླགས་ཀྱང་འདི་དངོས་སུ་མཐོང་མྱོང་མཁན་གྱི་གྲྭ་རྒན་དང་སྦྱིན་བདག་མང་པོ་ད་དུང་ཡོད་འདུག་གོ།